
[bookmark: TextBodyBegin]Európsky parlament,
–	so zreteľom na žiadosť o zbavenie Pétera Magyara imunity z 26. septembra 2024, ktorú predložil generálny prokurátor Maďarska v súvislosti s trestným konaním proti Péterovi  Magyarovi a ktorá bola oznámená na plenárnej schôdzi 10. októbra 2024,
–	po vypočutí Pétera Magyara 24. júna 2025 v súlade s článkom 9 ods. 6 rokovacieho poriadku,
–	so zreteľom na dodatočné informácie, ktoré predložil generálny prokurátor Maďarska,
–	so zreteľom na články 8 a 9 Protokolu č. 7 o výsadách a imunitách Európskej únie, ako aj na článok 6 ods. 2 Aktu z 20. septembra 1976 o priamych a všeobecných voľbách poslancov Európskeho parlamentu,
–	so zreteľom na článok 4 ods. 2 Základného zákona Maďarska,
–	so zreteľom na rozsudky Súdneho dvora Európskej únie z 21. októbra 2008, 19. marca 2010, 6. septembra 2011, 17. januára 2013, 19. decembra 2019 a 5. júla 2023[footnoteRef:1], [1:  	Rozsudok Súdneho dvora z 21. októbra 2008, Marra/De Gregorio a Clemente, C-200/07 a C-201/07, ECLI:EU:C:2008:579; rozsudok Všeobecného súdu z 19. marca 2010, Gollnisch/Parlament, T-42/06, ECLI:EU:T:2010:102; rozsudok Súdneho dvora zo 6. septembra 2011, Patriciello, C-163/10, ECLI: EU:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EU:T:2013:23; rozsudok Súdneho dvora z 19. decembra 2019, Junqueras Vies, C-502/19, ECLI:EU:C:2019:1115; rozsudok Všeobecného súdu z 5. júla 2023, Puigdemont i Casamajó a i./Parlament, T-272/21, ECLI:EU:T:2023:373.] 

–	so zreteľom na článok 5 ods. 2, článok 6 ods. 1 a článok 9 rokovacieho poriadku,
–	so zreteľom na správu Výboru pre právne veci (A10-0180/2025),
A.	keďže 26. septembra 2024 podal generálny prokurátor Maďarska žiadosť, aby bol Péter Magyar, poslanec Európskeho parlamentu zvolený v Maďarsku, zbavený imunity v súvislosti s obvineniami z údajného priestupku krádeže malej hodnoty podľa § 370 ods. 1 a § 370 ods. 2 písm. a) zákona C z roku 2012 (maďarský trestný zákonník);
B.	keďže v žiadosti sa uvádza, že Péter Magyar bol 21. júna 2024 v klube v Budapešti, kde ho spoznala poškodená strana, ktorá ho začala nahrávať na video; keďže v žiadosti sa ďalej uvádza, že medzi Péterom Magyarom a poškodenou stranou vznikla malá šarvátka, počas ktorej Péter Magyar vytrhol poškodenej strane telefón z ruky, aby zastavil nahrávanie, vložil si ho do vrecka a odišiel; keďže následne medzi nimi došlo k druhému sporu, ktorý sa skončil ich vykázaním z klubu bezpečnostnou službou; keďže napriek žiadostiam poškodenej strany o vrátenie telefónu Péter Magyar údajne hodil telefón poškodenej strany do Dunaja;
C.	keďže podľa žiadosti privolaní policajní potápači telefón v hodnote približne 130 000 až 150 000 HUF z Dunaja vylovili a vrátili ho poškodenej strane vo funkčnom stave;
D.	keďže Péter Magyar bol zvolený do Európskeho parlamentu vo voľbách do Európskeho parlamentu v júni 2024; keďže maďarské orgány 14. júna 2024 oznámili výsledky volieb do Európskeho parlamentu a Péter Magyar bol medzi poslancami Európskeho parlamentu, ktorí boli oficiálne vyhlásení za zvolených v Maďarsku; keďže Péter Magyar tak bol v čase údajného trestného činu a vyšetrovania vedeného príslušnými orgánmi poslancom Európskeho parlamentu;
E.	keďže údajné trestný čin ani z toho vyplývajúca žiadosť o zbavenie Pétera Magyara imunity nesúvisia s vyjadreným názorom alebo hlasovaním Pétera Magyara pri výkone jeho funkcií v zmysle článku 8 Protokolu č. 7 o výsadách a imunitách Európskej únie;
F.	keďže podľa článku 9 prvého pododseku písm. a) Protokolu č. 7 o výsadách a imunitách Európskej únie požívajú poslanci Európskeho parlamentu na území svojho vlastného štátu imunitu priznanú poslancom parlamentu tohto štátu;
G.	keďže podľa článku 4 ods. 2 Základného zákona Maďarska požívajú poslanci maďarského parlamentu poslaneckú imunitu; keďže podľa § 79 ods. 2 zákona č. XXXVI o Národnom zhromaždení z roku 2012 osoba, ktorá bola s konečnou platnosťou a záväzne zaregistrovaná ako kandidát, požíva rovnakú imunitu ako poslanci, a to až do konečného a záväzného vyhlásenia výsledkov volieb, a keďže v každom prípade podľa § 79 ods. 1 tohto zákona poslanci požívajú imunitu odo dňa svojho zvolenia; keďže podľa § 74 ods. 1 zákona XXXVI z roku 2012 o Národnom zhromaždení sa proti poslancovi nesmie začať ani viesť trestné konanie, alebo ak sa poslanec odmietne dobrovoľne vzdať imunity v rámci daného konania, priestupkové konanie a nesmú sa prijať donucovacie opatrenia v trestnom konaní bez predchádzajúceho súhlasu Národného zhromaždenia;
H.	keďže v súlade s článkom 5 ods. 2 rokovacieho poriadku Európskeho parlamentu nie je poslanecká imunita osobnou výsadou poslanca, ale zárukou nezávislosti Európskeho parlamentu ako celku a jeho poslancov;
I.	keďže účelom imunity podľa Protokolu č. 7 o výsadách a imunitách Európskej únie je chrániť Európsky parlament a jeho poslancov pred súdnymi konaniami v súvislosti s činnosťami vykonávanými pri plnení poslaneckých povinností, ktoré nemožno oddeliť od týchto povinností; 
J.	keďže z judikatúry Súdneho dvora Európskej únie vyplýva, že Európsky parlament má „veľmi širokú mieru voľnej úvahy, pokiaľ ide o smerovanie, ktoré zamýšľa priznať rozhodnutiu o žiadosti o zbavenie imunity (...), vzhľadom na politický charakter takéhoto rozhodnutia“[footnoteRef:2]; [2:  	Rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EU:T:2013:23, odsek 59 a citovaná judikatúra.] 

K. 	keďže Péter Magyar je predsedom strany Tisza (Tisztelet és Szabadság Párt) a bol tiež v čele kandidátky tejto strany vo voľbách do Európskeho parlamentu v roku 2024; keďže Péter Magyar je hlasným odporcom politík a postojov maďarskej vlády vrátane tých, ktoré sa týkajú Únie; keďže skutočnosti, ktoré viedli k žiadosti o zbavenie imunity, nezrovnalosti v spôsobe vedenia policajného vyšetrovania vrátane neúplnej odpovede generálneho prokurátora Maďarska, pokiaľ ide o primeranosť opatrení prijatých orgánmi v prípade Pétera Magyara v porovnaní s podobnými situáciami týkajúcimi sa predmetov malej hodnoty, a nejasnosť odpovede príslušných orgánov týkajúcej sa právnej kvalifikácie údajného trestného činu, z ktorého bol Péter Magyar obvinený, vyvolávajú obavy, že zámerom konania by mohlo byť poškodenie dobrého mena Pétera Magyara; 
L.	keďže sa preto zdá, že v tejto veci možno predpokladať existenciu fumus persecutionis, t. j. konkrétnych skutkových okolností[footnoteRef:3], ktoré naznačujú, že uvedené trestné stíhanie sa začalo s úmyslom poškodiť politickú činnosť Pétera Magyara, a najmä jeho činnosť poslanca Európskeho parlamentu; [3:  	Rozsudok Súdneho dvora zo 17. septembra 2020, Troszczynski/Parlament, C-12/19 P, ECLI:EU:C:2020:725, odsek 26.] 

M.	keďže Európsky parlament nemožno považovať za súd a poslanec nemôže byť v súvislosti s postupom zbavenia imunity považovaný za obvineného[footnoteRef:4]; [4:  	Rozsudok Všeobecného súdu z 30. apríla 2019, Briois/Parlament, T-214/18, ECLI:EU:T:2019:266.] 

1.	rozhodol nezbaviť Pétera Magyara imunity;
2.	poveruje svoju predsedníčku, aby bezodkladne postúpila toto rozhodnutie a správu gestorského výboru príslušným orgánom Maďarska a Péterovi Magyarovi.

